Author: Kappillani

ALLA JDAWWAL BIL-KELMA TIEGĦU
“Il-Lhud qalu lil Ġesù: ‘X’sinjal se turina li inti tista’ tagħmel dan?’ Ġesù weġibhom: ‘Ħottu dan it-tempju, u fi tlitt ijiem jien nerġa’ ntellgħu’… Hu tkellem fuq it-tempju tal-ġisem tiegħu. Meta mbagħad qam mill-imwiet, id-dixxipli ftakru f’dak li kien qal.”
Mill-Evanġelju skont San Ġwann, kapitlu 2, versi 18-19.21-22a
L-IMGĦAMMED JIRRIFLETTI
“Il-ħajja tal-bnedmin tikxef ħafna aspirazzjonijiet: tiftix tal-verità, għatx għall-imħabba, il-ġustizzja u l-libertà. Dawn parzjalment biss jistgħu jiġu maqtugħa, għax il-bniedem miexi lejn xi ħaġa iżjed, lejn l-Assolut li jissodisfa dan l-għatx darba għal dejjem. It-tweġiba għalihom tingħata minn Alla f’Ġesù Kristu, fil-misteru tiegħu tal-Għid. Mill-kustat minfud ta’ Ġesù jgelglu demm u ilma: hu l-għajn li minnu jnixxi l-ilma tal-Ispirtu s-Santu, jiġifieri l-imħabba ta’ Alla li ssawbet fi qlubna fil-Magħmudija tagħna. Bil-qawwa Tiegħu sirna ħaġa waħda ma’ Kristu, ulied fl-Iben, adoraturi veri tal-Missier.”
Papa Franġisku, Omelija, Għasar fil-Festa tal-Konverżjoni ta’ San Pawl, Bażilika ta’ San Paolo Fuori Le Mura, Ruma, 25 ta’ Jannar 2015

L-IMGĦAMMED JISTAQSI LILU NNIFSU
+ Il-qima tiegħi lejn Alla hija qima marbuta biss ma’ għadd ta’ prattiċi reliġjużi?
+ Kemm jien miftuħ għal Alla f’kull nifs li nieħu?
L-IMGĦAMMED JINTAFA’ QUDDIEM IL-MULEJ
Bil-Passjoni u l-Qawmien tiegħek, Mulej, inbeda mod għal kollox ġdid ta’ kif tingħata qima lil Alla Missierek: hija l-qima tal-imħabba, għax it-tempju l-ġdid mhuwiex magħmul mill-ġebel imma huwa Int, il-Persuna tiegħek.
Bik nista’ nqim lil Alla l-Missier fl-ispirtu u fil-verità.
Fik, ħajti kollha kemm hi
tista’ tkun att wieħed ta’ adorazzjoni u ta’ mħabba lejn il-Missier għax tkun ir-rieda tiegħu li nħalliha tmexxihieli.
Għalhekk, urini, Mulej, x’irrid inħott minn dak li hemm f’ħajti, ħalli inti mbagħad tkun tista’ tagħmel minni wkoll tempju ħaj.

8 ta’ Marzu 2015 MIXJA LEJN L-GĦID IL-KBIR (19) IT-TIELET ĦADD TAR-RANDAN TAS-SENA B